钦定古今图书集成/明伦汇编/官常典/第564卷 > 萧术哲
## 钦定古今图书集成/明伦汇编/官常典/第564卷 > 萧术哲

按《辽史》本传：“术哲，字石鲁隐，孝穆弟高九之子。以戚
属加监门卫上将军。重熙十三年，将卫兵讨李元昊，
有功，迁兴圣宫使。蒲奴里部长陶得里叛，术哲为统
军都监，从都统耶律义先击之，擒陶得里。术哲与义
先不协，诬义先罪，免官，稍迁西南面招讨都监。坐事
下狱，以太后言，杖而释之。清宁初，为国舅详稳、西北”
路招讨使。私取官粟三百斛及代留畜产，令主者鬻
之以偿。后族弟胡睹到部，发其事，帝怒，决以大杖，免
官。寻起为昭德军节度使，征为北院宣徽使。九年，上
以术哲先为招讨，威行诸部，复为西北路招讨使。训
士卒，增器械，省追呼，严号令，人不敢犯，边境晏然。十
年，入朝，封柳城郡王。咸雍二年，拜北府宰相，为北院
枢密使耶律乙辛所忌，诬术哲与护卫萧忽古等谋
害乙辛。诏狱无状，罢相，出镇顺义军。卒，追王晋、宋、梁
三国。侄药师奴。